Imamo nalaz revizije koji teško tereti dožupana Rajna i Piciga

Nalaz neovisne revizije koja je ‘pročešljala’ poslovanje Radio Križevaca u protekle tri godine mogla bi SDP-ova dožupana Marija Rajna i medijskog poduzetnika Željka Piciga uvaliti u ozbiljne probleme.

Portal Danica u posjedu je nalaza koji tereti tadašnjega gradonačelnika Križevaca Rajna, vlasnika portala prigorski.hr Piciga i bivšeg najvećeg suvlasnika Radio Križevaca Tihomira Komljenovića.

Komljenović je, naime, svoj udjel u Radio Križevcima prodao Gradu i dijelom Picigu (deset posto), pa je gradonačelnik Rajn postavio Piciga za direktora premda je on bio u evidentnom sukobu interesa s obzirom da je i vlasnik privatnog medija te marketinške tvrtke.

Niz kršenja zakona

Revizori ističu kako je prethodni gradonačelnik Mario Rajn kupovinom udjela u Radio Križevcima od Tihomira Komljenovića oštetio Grad za najmanje 34.000 eura. Tumače kako je Radio tada procijenjen na 1,4 milijuna kuna, a svi financijski pokazatelji i priznate metode daju upola manju vrijednost.

Analizirali su cijelu proceduru kupoprodaje te naišli na hrpu nelogičnosti i nezakonitosti. Neke papire iz tog procesa pak nisu uspjeli pronaći. Inače, riječ je o zagrebačkom revizoru koji je i ovlašteni sudski vještak za knjigovodstveno-financijske poslove.

Bivši vlasnik Radio Križevaca opovrgava nalaz revizije

Osim toga, neovisna revizija ustanovila je i kako je “priznavanjem i plaćanjem nevjerodostojnih računa prethodni direktor Radija Željko Picig oštetio to društvo u korist svoje privatne tvrtke Prigorski media za 36.750 eura”.

Na koncu, “prodajom udjela društva Radio Križevci društvu Prigorski media (10 posto) Tihomir Komljenović postupio je nezakonito, odnosno nesukladno društvenom ugovoru u kojem je jasno naznačeno da se udjeli kod prodaje moraju ponuditi prvo postojećim udjelničarima”.

No, bivši vlasnik i direktor Komljenović opovrgava taj nalaz navodeći kako u vrijeme prodaje udjela u društvenom ugovoru nije stajalo pravo prvokupa.

“Osim ovih značajnih nepravilnosti i utvrđenih šteta, revizija poslovanja je otkrila i niz drugih kršenja propisa i zakona na štetu Grada Križevaca i društva Radio Križevci”, zaključuju revizori.

Dezavuiranje struke

Na koncu, u nalazu se spominje i nevjerojatan ugovor kojeg je s nezavisnim vijećnikom Mladenom Kešerom u rujnu ove godine potpisao Picig kao tadašnji direktor Radio Križevaca. Prema tom ugovoru, ugovorena je naknada od 100 eura mjesečno po emisiji u kojoj će gostovati Kešer.

Posebno je čudna i neshvatljiva, ističe se, ugovorena kazna od 500 eura koju Radio mora platiti Kešeru ako emisija izostane, čime Radio “ulazi u financijski nepovoljan, političaru podređen i financijski neuravnotežen ugovor, čime direktor Radio stavlja u podređen financijski položaj prema političaru, i to na dugi vremenski rok, do svibnja 2029. godine”!

Druge odredbe ugovora s Kešerom pak teško dezavuiraju medijsku struku i doslovce ponižavaju javnu radiopostaju u gradskom vlasništvu. Duboko su nemoralne, protivne su Zakonu o medijima i Zakonu o elektroničkim medijima te bacaju veliku ljagu na cijelu profesiju.

I što je najgore, Picig je takav ugovor potpisao u rujnu ove godine, kad je pokrenut postupak njegove smjene i kad je svima bilo jasno da više neće biti na toj funkciji.

Objava Imamo nalaz revizije koji teško tereti dožupana Rajna i Piciga pojavila se prvi puta na Danica.hr.