Dopunsko zdravstveno poskupljuje 61 posto. Plenković: To nije puno

Hrvatski zavod za zdravstveno osiguranje najavio je poskupljenje police dopunskog zdravstvenog osiguranja za više od 61 posto.

Polica bi poskupjela s dosadašnjih 111,49 eura na 180 eura godišnje, odnosno s oko 9 eura na 15 eura mjesečno. Kažu da su prisiljeni zbog rasta troškova u zdravstvu, a s njima se slaže i ministrica zdravstva.

Poskupljenje police dopunskog koju plaća oko 1,6 milijuna pacijenata u Hrvatskoj komentirao je i premijer Andrej Plenković. Naglasio je kako su cijene zdravstvenih usluga značajno rasle, a godinama je cijena police dopunskog bila izrazito niska.

“To je sad manje povećanje, mjesečno nije jako veliko. Kad pogledate koliko bi pregledi i druge usluge mogli koštati bez dopunskog, svatko može procijeniti koliko mu je korisno plaćati dopunsko zdravstveno”, naglašava šef Vlade.

Dopunsko zdravstveno u Hrvatskoj trenutačno ima oko 2,1 milijun ljudi ( za otprilike pola milijuna policu plaća država). Dakle, po novome će HZZO, odnosno država na tim policama uprihoditi blizu 380 milijuna eura godišnje.

Objava Dopunsko zdravstveno poskupljuje 61 posto. Plenković: To nije puno pojavila se prvi puta na Danica.hr.