Svaki put kad vas prijave da vam smrdi iz kante za smeće – kazna

Od iduće godine značajno poskupljuje odvoz otpada u Koprivnici.

Osim cijene odvoza, raste i cijena obvezne minimalne javne usluge za kućanstva i poduzetnike. To je ono što morate plaćati bez obzira jeste li zadužili spremnik za smeće ili niste. Dosad su kućanstva minimalno morala plaćati 70,54 eura bez pdv-a, a po novome će plaćati 30 posto više, odnosno 91,70 eura.

Obrti, poduzetnici i druge pravne osobe dosad su minimalnu uslugu plaćali 102,57 eura, a od iduće godine oan iznosi 133,34 eura mjesečno bez pdv-a, što je također za 30 posto više nego ranije.

No, te cijene se značajno umanjuju ako se zaduži spremnik, i to razmjerno veličinama posuda za odlaganje otpada. Umanjenje je veće za male spremnike za miješani komunalni otpad (jer se u tom slučaju vjerojatno više otpada odvaja), a manje za velike spremnike.

“Kriteriji za umanjenje cijene javne usluge moraju poticati korisnika da odvojeno predaje biootpad, reciklabilni komunalni otpad, glomazni otpad i opasni komunalni otpad od miješanog komunalnog otpada te da, kad je to primjenjivo, kompostira biootpad”, ističu u Gradu.

SMEĆE SMRDI

Ranije smo izvijestili kako će i odvoz otpada biti skuplji za 30 posto. Tako će, primjerice, kućanstva za posudu od 80 litara po novome plaćati 8,56 eura (dosad je to bilo 6,58 eura) po odvozu. Za 120 litara nova cijena je 12,82 eura (9,86), za 240 litara 25,66 (19,74), za 360 litara 38,49 eura (dosad 29,61 euro).

Cijene se odnose na kućanstva u obiteljskim kućama i stanovima u višestambenim zgradama. Cijena odvoza nešto je povoljnija za one koji odvojeno prikupljaju biootpad.

Rastu pak i kazne. Tako će onaj kome smeće smrdi (a to prijave susjedi ili komunalci) platiti 20 eura svaki put dok se to ustanovi. Ako pak ne odvaja i ne razvrstava otpad na mjestu nastanka, platiti će svaki put 50 eura kazne.

Kazna od 20 eura stiže svakome tko “postupa s otpadom na način koji dovodi u opasnost ljudsko zdravlje i/ili dovodi do rasipanja otpada oko spremnika i/ili uzrokuje pojavu neugode drugoj osobi zbog mirisa otpada”.

Odluku o novim cijenama i uvjetima donijet će Gradsko vijeće Koprivnice na idućoj sjednici, svakako najkasnije u prosincu.

Objava Svaki put kad vas prijave da vam smrdi iz kante za smeće – kazna pojavila se prvi puta na Danica.hr.