Grad naslijedio imovinu 78 pokojnika koji su bili u dugovima

Grad je poslao u proceduru plan raspolaganja nekretninama u idućoj godini u kojem se navodi što sve posjeduje i kako se time gospodari.

Za objekte javne namjene – poput vrtića, škola, sjedišta gradskih tvrtki, društvenih domova u prigradskim naseljima, obrazovnih ustanova i udruga – sve je manje-više poznato. Manje je poznato da Grad Koprivnica ima jako puno posla s imovinom koju nasljeđuje po sili zakona.

Temeljem Zakona o nasljeđivanju, jedinice lokalne samouprave stječu u vlasništvo nekretnine, pokretnine te sva prava i obveze umrle osobe kad se zakonski nasljednici odreknu nasljedstva, a odriču se kad je vrijednost naslijeđene imovine manja od financijskih obveza umrle osobe.

GARAŽE I STANOVI

Grad Koprivnica pritom odgovara za dugove umrle osobe samo do visine naslijeđene imovine. Gradska uprava potom tu imovinu prodaje te iz tog prihoda namiruje pokojnikove dugove.

“Od 2016. godine do danas Grad je 78 puta bio ošasni nasljednik. Vezano za ošasnu imovinu, možemo zaključiti da je riječ o mnogo službeničkog posla s gotovo nikakvom koristi za Grad Koprivnicu”, ističu u Gradskoj upravi.

Grad prodaje više kuća. Neke se mogu kupiti za samo 1800 eura

Koprivnica u svojem vlasništvu ima i 11 stanova. Deset stanova koriste najmoprimci sa zaštićenom najamninom, a jedan stan je prazan i namijenjen za privremeno korištenje osoba čiji je stan ili kuća onesposobljena uslijed požara, elementarne nepogode ili ruševnosti.

Grad je, također, vlasnik 31 garaže na Trgu podravskih heroja koje se daju u zakup putem javnog natječaja koji se provodi u krugovima. U zakupu su sve garaže, a kako će se koja osloboditi, raspisat će se novi javni natječaj.

ESTEROVA 19

“No, te su garaže u jako lošem stanju te je u narednom periodu potrebno razmisliti o korištenju prostora na kojem se one nalaze”, domeću u Gradu.

Kad je riječ o objektima koji su dugo izvan funkcije, svakako najatraktivnija je tzv. Merićeva zgrada u srcu grada, na Zrinskom trgu, za čiju je prodaju javni natječaj poništen zbog prijave nekretnine na EU fondove, odnosno program kojim se financira obnova javnih nekretnina u frekventnim područjima u gradovima.

Izvan funkcije su i zgrade broj 3, 5 i 7 na Đelekovečkoj cesti (blizu spomen područja Danica) koje su spomenici kulture i ujedno su potpuno dotrajale. A tu je ruševna neobarokna kuća u Esterovoj 19 koja je također kulturno dobro i koja se trenutačno obnavlja europskim novcem.

Objava Grad naslijedio imovinu 78 pokojnika koji su bili u dugovima pojavila se prvi puta na Danica.hr.