Otkrivamo: novu prugu uskoro otvara poseban vlak sa specijalnim gostima

Fotografiju koju vidite dolje, unutar teksta, snimio je Güven Giden iz turske kompanije Cengiz Insaat koja radi na projektu stoljeća: izgradnji nove pruge između Križevaca i Drave.

Na fotki se vide vlakovi HŽ Carga s vagonima pošteno natovarenim teškim materijalom. Izvodi se probno opterećenje novog vijadukta Carevdar između Koprivnice i Križevaca.

Najkasnije do 13. prosinca, kad stupa na snagu novi vozni red HŽ-a za iduću godinu, vijadukt bi trebao biti u punoj funkciji s oba kolosijeka, kao i cijela dionica nove pruge između mađarske granice i Dugog Sela.

Probno opterećenje vijadukta Carevdar, snimljeno 20. studenoga / Foto: Güven Giden (Cengiz Insaat)

Kako otkriva Silvio Blažinović iz HŽ Infrastrukture, radovi na vijaduktu Carevdar počeli su u lipnju 2021. godine. Objekt je dug 632 metra i leži na ukupno 24 stupa. Vijadukt Carevdar, uz novi dravski most dužine 340 metara, bio je najduži i najzahtjevniji građevinski objekt u tom megaprojektu.

Poznat datum dovršetka projekta stoljeća: još malo i gotovo!

Ukupno 80 kilometara duga dionica s dva nova kolosijeka između Dugog Sela i Drave stajat će čak 600 milijuna eura, a većinu novca osigurala je Europska unija.

Kako doznajemo, novu dionicu pruge s dva kolosijeka početkom prosinca otvorit će poseban vlak u kojem će biti premijer Andrej Plenković i brojna društveno-politička svita. Oni bi vlakom trebali prijeći cijelu novu dionicu od Zagreba do dravskog mosta

No, radovi će formalno biti dovršeni do kraja srpnja iduće godine, ističu u HŽ Infrastrukturi. Dotad će se, naime, raditi unutar kolodvora Koprivnica i Dugo Selo koje očekuje temeljita preobrazba.

HŽ INFRASTRUKTURA / Novi vijadukt Carevdar na pruzi između Križevaca i Koprivnice

Objava Otkrivamo: novu prugu uskoro otvara poseban vlak sa specijalnim gostima pojavila se prvi puta na Danica.hr.