Podravka učenicima daje 1800 eura stipendije i potom ih zapošljava

Podravka i ove godine nastavlja snažno ulagati u obrazovanje i razvoj mladih kroz program stipendiranja „Male tajne velikih majstora Podravke“.

Kompanija time pruža podršku učenicima strukovnih škola deficitarnih zvanja. Program stipendiranja učenika strukovnih zanimanja pokrenut je lani, a troje stipendista već je započelo svoj profesionalni put u Podravki. Kompanija nastavlja graditi bazu budućih stručnjaka.

Ukupno 31 učenik stekao je status stipendista te će im kroz cijelu školsku godinu biti osigurana financijska podrška u iznosu od 1800 eura, isplaćenih u deset mjesečnih rata od 180 eura.

Program „Male tajne velikih majstora Podravke“ namijenjen je učenicima koji se obrazuju za deficitarna zvanja poput prehrambenog i kemijskog tehničara, tehničara nutricionista, operatera za strojne obrade, tehničara za mehatroniku, elektroinstalatera, elektromehaničara i drugih zvanja važnih za tehnološke i proizvodne procese Podravke.

Uz stipendiju, učenicima je omogućena stručna praksa tijekom školovanja i zaposlenje nakon završetka srednje škole. Uvođenje u posao provodi se uz podršku iskusnih mentora čime se mladima omogućuje sustavna izgradnja znanja i vještina potrebnih za rad u jednoj od najuspješnijih prehrambenih kompanija u regiji.

„Izuzetno smo ponosni što ovim programom pružamo podršku mladima na njihovom obrazovnom putu, ali i aktivno gradimo bazu budućih stručnjaka koji će svojim znanjem i vještinama doprinositi razvoju Podravke.

Stipendijom „Male tajne velikih majstora Podravke“ želimo potaknuti interes za strukovna zvanja i osigurati kvalitetne kadrove u skladu s potrebama tržišta rada“, istaknula je Karmen Zadro, voditeljica projekta „Male tajne velikih majstora Podravke“ iz sektora Upravljanje ljudskim resursima.

Novi Podravkini stipendisti složni su u jednom – stipendija „Male tajne velikih majstora Podravke“ odlična je prilika za upotpunjavanje kućnog budžeta i sigurno zaposlenje po završetku srednjoškolskog obrazovanja.

Foto: Podravka

„Vidjela sam natječaj za stipendiju na internetu, a rekao mi je i prijatelj koji se ranije prijavio. Važno mi je da se poslije mogu zaposliti u Podravki“, istaknula je Marta Felak, Koprivničanka koja se školuje za prehrambenu tehničarku u Graditeljskoj, prirodoslovnoj i rudarskoj školi u Varaždinu.

Zorana Đurašević iz Duge Rijeke također se školuje za prehrambenu tehničarku u koprivničkoj Srednjoj školi: „Na natječaj sam se prijavila sa željom da steknem radne navike i imam zagarantiran posao, a kada sam saznala da sam jedna od nagrađenih, bila sam oduševljena“.

Matija Jakupić, učenik Obrtničke škole u Koprivnici iz Koprivničkih Bregi, smjer elektroinstalater dodao je: „Drugi učenici u školi, a i mentor ovdje u Podravki, gdje sam na praksi, rekli su mi za ovu stipendiju. Jako sam sretan što ću se zaposliti u Podravki sljedeće godine kad završim školu. Znam već i jednog prijatelja koji bi se htio prijaviti na sljedeći krug za dodjelu stipendija“.

Denis Nemet iz Globočeca Ludbreškog učenik je Srednje škole Ludbreg željan stjecanja konkretnih znanja i vještina: „Veselim se stručnoj praksi u Podravki uz iskusnog mentora uz kojeg ću steći praktično znanje i naučiti posao. Također, sviđa mi se mogućnost zaposlenja u Podravki nakon škole“.

Program „Male tajne velikih majstora Podravke“ dio je dugoročnog ulaganja kompanije u razvoj lokalne zajednice i strukovnog obrazovanja, s ciljem jačanja kompetencija mladih i osiguravanja kvalitetnih kadrova ključnih za budući rast Podravke.

Objava Podravka učenicima daje 1800 eura stipendije i potom ih zapošljava pojavila se prvi puta na Danica.hr.