Grad će vatromet za Novu godinu platiti blizu 9000 eura

Grad ni ove godine ne odustaje od novogodišnjeg vatrometa na središnjem trgu.

Za vatromet na manifestaciji Ususret Novoj godini izdvojit će se ukupno 8750 eura s pdv-om, navodi se u dopunjenom planu nabave.

Brojne udruge za zaštitu životinja apeliraju na gradove i općine da odustanu od vatrometa. Zasad je to učinilo više od 50 gradova i općina u Hrvatskoj, a među njima je od ove godine i Zagreb. No, ne i Koprivnica.

Žalosno je pak da će se za vatromet u Koprivnici ove godine izdvojiti isto kao i za darove za božićno darivanje djece, za što je također predviđeno 7000 eura bez pdv-a (8750 eura s pdv-om). Darovi su namijenjeni djeci iz socijalno ugroženih obitelji, udomiteljskih obitelji, djeci nezaposlenih osoba.

Odustala i Pitomača

Lani je u Hrvatskoj, prema podacima MUP-a, bilo prijavljeno oko 600 javnih vatrometa, najviše tijekom ljeta zbog turističkih zabava te na vjenčanjima.

“Vatrometi i bučna pirotehnika uzrokuju šok, paniku i smrt brojnim životinjama. Ptice se zabijaju u prozore, psi i mačke bježe u panici, a divlje životinje istrčavaju na ceste i uzrokuju prometne nesreće.

U proljeće vatrometi tjeraju ptice i male sisavce da napuste gnijezda ostavljajući mladunce da umru. Svi troškovi zbrinjavanja ranjenih životinja padaju na teret lokalnih proračuna i skloništa”, upozoravaju Prijatelji životinja.

Od vatrometa su odustali brojni gradovi na sjeveru, u koprivničkom susjedstvu: Varaždin, Đurđevac, Virovitica… Od većih na kontinentu tu su i Zagreb te Osijek. Zanimljivo je kako se vatrometa odrekla i zasad jedina podravska općina – Pitomača.

Objava Grad će vatromet za Novu godinu platiti blizu 9000 eura pojavila se prvi puta na Danica.hr.